F'dan l-ewwel Jum Internazzjonali ta' tifkira għall-vittmi ta' atti ta' vjolenza bbażata fuq reliġjon jew twemmin, nagħtu ġieħ lil dawk kollha li tilfu ħajjithom u sofrew attakki minħabba r-reliġjon jew minħabba t-twemmin tagħhom madwar id-dinja. Il-persekuzzjoni bħala risposta għal twemmin jew affiljazzjoni reliġjuża, jew għan-nuqqas tagħhom, hija ksur tad-dritt internazzjonali u tirrikjedi ħidma konġunta biex tiġi miġġielda. Matul din l-aħħar sena, kien hemm diversi attakki estremisti traġiċi. F'ħafna partijiet tad-dinja, persuni li jemmnu ta' kull twemmin, kif ukoll dawk li ma jemmnux, għadhom ibatu minn vjolenza u persekuzzjoni. Huma jiffaċċjaw inċitament għall-mibegħda u għall-vjolenza u reati ta' mibegħda minn atturi statali jew mhux statali jew mit-tnejn. Il-libertà tal-ħsieb, tal-kuxjenza u tar-reliġjon hija mnaqqxa fl-Artikolu 10 tal-Karta tad-Drittijiet Fundamentali tal-Unjoni Ewropea u l-protezzjoni ta' dan id-dritt hija dmir tal-UE u tal-Istati Membri tagħha. Il-leġiżlazzjoni tobbliga lill-Istati Membri jippenalizzaw l-inċitament pubbliku u intenzjonat għal vjolenza jew mibegħda kontra grupp ta' persuni jew kontra membru ta' tali grupp, iddefinit, fost l-oħrajn, abbażi tar-reliġjon jew tat-twemmin. L-UE dejjem kienet fuq quddiem fil-promozzjoni u l-protezzjoni tal-libertà tar-reliġjon jew tat-twemmin. Il-linji gwida dwar il-promozzjoni u l-protezzjoni tal-libertà tar-reliġjon jew tat-twemmin approvati fl-2013 jaffermaw mill-ġdid li l-istituzzjonijiet tal-istat għandhom id-dmir li jiggarantixxu l-libertà tar-reliġjon jew tat-twemmin, u li jipproteġu l-individwi minn vjolenza bbażata fuq reliġjon jew twemmin attwali jew preżunt, jew ibbażata fuq il-prinċipji reliġjużi jew ta' konvinzjoni tal-awturi. Il-vjolenza mwettqa bil-pretest ta' preskrizzjoni jew prattika reliġjuża, bħall-vjolenza kontra n-nisa u l-bniet inklużi l-qtil ta' "unur", il-mutilazzjoni ġenitali femminili, iż-żwieġ tat-tfal, prekoċi u sfurzat, kif ukoll il-vjolenza mwettqa kontra persuni abbażi tal-orjentazzjoni sesswali jew tal-identità tal-ġeneru hija wkoll inaċċettabbli. Il-maġġoranza f'pajjiż hija minoranza f'pajjiż ieħor. Il-marġinalizzazzjoni u t-tfigħ ta' ħtija fuq persuni li jappartjenu għal minoranzi reliġjużi jista' jkun sinjal bikri ta' persekuzzjoni aktar severa, kif ukoll ta' trażżin aktar wiesa' fuq is-soċjetà kollha. Jeħtieġ li jkun hemm miżuri preventivi biex jiġġieldu l-mibegħda reliġjuża, l-inċitament u l-vjolenza relatati mal-persekuzzjoni reliġjuża. L-UE żiedet u se tkompli żżid l-appoġġ tagħha għal tali miżuri għall-promozzjoni tal-libertà tar-reliġjon jew tat-twemmin. Jeħtieġ li l-awturi jinżammu responsabbli, li l-vjolenza tiġi evitata u li l-vittmi jiġu riabilitati. Jista' jsir progress tanġibbli permezz ta' multilateraliżmu u ta' azzjoni kollettiva. Għal din ir-raġuni, kull sena l-UE tmexxi Riżoluzzjoni dwar il-libertà tar-reliġjon jew tat-twemmin fil-Kunsill tad-Drittijiet tal-Bniedem u fl-Assemblea Ġenerali tan-Nazzjonijiet Uniti. Jekk soċjetà tippermetti l-persekuzzjoni ta' minoranza waħda, hija tkun qiegħda twitti t-triq għall-persekuzzjoni ta' kwalunkwe komunità. Attakk fuq minoranza waħda huwa attakk fuqna lkoll. Din hija r-raġuni għaliex aħna nibqgħu impenjati li naġixxu lkoll flimkien. Il-Pajjiżi Kandidati t-Turkija, ir-Repubblika tal-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja, u l-Georgia jallinjaw ruħhom ma' din id-dikjarazzjoni. * - Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.